ગત ઓગસ્ટ મહિનામાં જ આપણે eછાપુંમાં એવા સાત કારણો જાણ્યા હતા જે ઈરાનના ચાબહાર પોર્ટને ભારત માટે અતિશય મહત્ત્વનું બનાવે છે. એ વખતે આપણે એમ પણ જાણ્યું હતું કે ભારતના હાઈવે અને પોર્ટ મંત્રી નીતિન ગડકરી ઈરાનના આ પોર્ટને આ વર્ષના અંત સુધીમાં કાર્યરત કરવાનો ટાર્ગેટ લઈને બેઠા છે. હજી તો આ વર્ષને પૂર્ણ થવામાં હજી પણ પૂરા બે મહિના બાકી છે અને ત્યાં જ ભારતે કંડલાથી આ જ ચાબહાર પોર્ટ થઈને અફઘાનિસ્તાન પહોંચે તે માટેનું ઘઉંનું પહેલું શિપમેન્ટ મોકલી આપ્યું છે.